Aˇ dzehˬ-ehˇ yuꞈ choeˇ-eu aˬ nyoˬ Aˬ zaꞈ-aˬ, aˬ yawꞈ-euˬ qhaˬ meh mehˬ boeˬ neh yaˇ duˬ duˬ htaˬ-euˬ loꞈ-ehˇ boeˬ-eu meh. Qhoeˇ miˇ neh aˇ hu aˬ zaꞈ-euˬ mehˬ boeˬ yaw choe choe lehˇ gheh qawꞈ nymˬ-mˇ yaw byaˬ byaˬ lehˇ peyuꞈ-iˇ-euˬ meh.
Tsawˇ haˬ zaˬ-ahˇ heu loꞈ-ehˇ tehꞈ-ehˇ ya mˇ chu-eu myahˇ laˇ-awˇ ghaˬ doeˇ doeˇ laˇ-euˬ miˇ neh aˬ zaꞈ-aˬ, aˬ nyoˬ jawˇ gaˇ le-awˇ aˬ phoeˬ miˬ yehˇ jawˇ gaˇ bi naˇ haˬ leˇ-euˬ meh. Aˬ phoeˬ miˬ yehˇ-aˬ, smˬ nah-euˬ hawˬ htiˬ byawˇ bi dzaˬ lawˬ lehˇ ehˇ nehˬ leꞈ-euˬ meh jeˇ.
Aˬ nyoˬ gheh, "Smˬ nah-euˬ htiˬ byawˇ, smˬ nah-euˬ htiˬ byawˇ" lehˇ htoˇ htoˇ-ehˇ ghoꞈ le-euˬ meh. Gaˇ phehˇ ghoꞈ le gaˇ ghaˬ doeˇ doeˇ laˇ-awˇ nga behˆ bawˬ uˬ moˆ htiˬ qhehˬ ghaˬ naˬ naˬ-euˬ-aˬ, yuꞈ qaˆ byoˆ-euˬ nga jeˇ.
Aˬ nyoˬ qhoeˇ mawˇ noeˬ laˇ naˇ htiˬ poˆ tehꞈ-ehˇ tsawˬ htuˇ-awˇ ghoꞈ le-euˬ meh. Qhaˬ meh gheh smˬ nah-euˬ htiˬ byawˇ lehˇ htoˇ htoˇ-ehˇ chah gaˇ neh htiˬ nah-euˬ smˬ byawˇ lehˇ htoˇ pyeuꞈ gheh-euˬ nga jeˇ. Aˬ zaꞈ-ahˇ qawꞈ htiˬ nah-euˬ hawˬ smˬ byawˇ bi dzaˬ law jeˇ lehˇ tcaꞈ nehˬ le-euˬ meh.
Qhoeˇ miˇ neh Laˇhuˬ tsawˇ jeuˬ deuˬ iˬ nah keuˆ ni gaˇ mˇ qawꞈ maˬ mˇ qawꞈ, ghawˬ nyoeˇ jaˆ qawꞈ maˬ jaˆ qawꞈ htiˬ nah-euˬ haw smˬ byawˇ dzaˬ dzaˬ-ehˇ dehꞈ kha leꞈ-euˬ meh jeˇ.
Qhoeˇ ngeh nah neh naˇ, aˬ nyoꞈ-aˬ nga behˆ nga bawˬ mawˇ naˇ aˬ yawꞈ-euˬ uˬ choeˇ neh qheu qheu-ehˇ laˆ cawˆ-eu iˬ nah keuˆ ni meh lehˇ ehˇ-eu meh.